EFORL เพิ่มทุน..ถมหนี้.!?
ข่าวการเพิ่มทุนครั้งล่าสุดของบริษัท อี ฟอร์ แอล เอม จำกัด (มหาชน)  หรือ EFORL โดยให้ผู้ถือหุ้นเดิมร่วมลงขันใช้สิทธิซื้อหุ้นเพิ่มทุนจำนวน 8,054,212,998 หุ้น มูลค่า 402 ล้านบาท (อัตราส่วน 4 หุ้นเดิมต่อ 1 หุ้นใหม่) ที่ราคาหุ้นละ 0.05 บาท
26 ก.ย. 2562

สำนักข่าวรัชดา
ข่าวการเพิ่มทุนครั้งล่าสุดของบริษัท อี ฟอร์ แอล เอม จำกัด (มหาชน)  หรือ EFORL โดยให้ผู้ถือหุ้นเดิมร่วมลงขันใช้สิทธิซื้อหุ้นเพิ่มทุนจำนวน 8,054,212,998 หุ้น มูลค่า 402 ล้านบาท (อัตราส่วน 4 หุ้นเดิมต่อ 1 หุ้นใหม่) ที่ราคาหุ้นละ 0.05 บาท
น่าจะเป็นความพยายามอีกเฮือกที่จะแก้ปัญหาชีวิตของ EFORL…
เพราะถ้าไปดูวัตถุประสงค์ของการเพิ่มทุนครั้งนี้ ถูกระบุไว้ชัดเจนว่า เงินก้อนแรก 200 ล้านบาท จะนำไปชำระหนี้
ส่วนที่เหลืออีก 202 ล้านบาท จะใช้เป็นเงินทุนหมุนเวียน รวมทั้งนำไปลงทุนในธุรกิจอื่น
EFORL ทำธุรกิจหลักเป็นตัวแทนขายเครื่องมือและอุปกรณ์ทางการแพทย์ ซึ่งต่อมาได้ไปซื้อบริษัท วุฒิศักดิ์ คลินิก อินเตอร์กรุ๊ป จำกัด เจ้าของสถานบริการความงาม เพื่อหวังจะ Synergy ธุรกิจระหว่างกัน
ทำให้นักลงทุนคาดหมายว่า EFORL จะมีอนาคตที่ดี ผลกำไรน่าจะเติบโต…
แต่แทนที่จะดี…ปรากฏว่าธุรกิจวุฒิศักดิ์ คลินิก เริ่มดาวน์ลง ความนิยมในตัวแบรนด์หายไป
แถมยังมีปัญหาความไม่โปร่งใสในการขายสินทรัพย์หรือสาขาของวุฒิศักดิ์ คลินิก ซ้ำเติมอีก
กลายเป็นตัวถ่วงที่ฉุดงบ EFORL มาโดยตลอด
ส่งผลให้ EFORL เป็นหุ้นที่มีสภาพเน่าเฟะนับจากนั้นเป็นต้นมา
ก่อนหน้านี้ EFORL พยายามแก้ปัญหาชีวิตด้วยการดึง “วิชัย ทองแตง” เข้ามาเป็นผู้ถือหุ้นใหญ่ เพื่อหวังจะได้เห็นการปรับโครงสร้างการบริหาร
แต่ดูเหมือนจะไม่เห็นการเปลี่ยนแปลงมากนัก…
ดูได้จากงบ 3 ปีย้อนหลังเละเทะ ยังสะกดคำว่า “กำไร” ไม่เป็น
ปี 2559 มีรายได้ 3,754 ล้านบาท ขาดทุนสุทธิ 614 ล้านบาท อัตรากำไรสุทธิ -16.37% ปี 2560 มีรายได้ 2,509 ล้านบาท ขาดทุนสุทธิ 1,163 ล้านบาท อัตรากำไรสุทธิ -46.34% ปี 2561 มีรายได้ 2,398 ล้านบาท ขาดทุนสุทธิ 166 ล้านบาท อัตรากำไรสุทธิ -6.93%
ล่าสุดงวด 6 เดือนแรกปี 2562 มีรายได้ 992 ล้านบาท ขาดทุนสุทธิ 36 ล้านบาท อัตรากำไรสุทธิ -3.63%
ขณะที่ปัจจุบัน EFORL มีหนี้สินสูงถึง 2,771 ล้านบาท เกือบเท่าสินทรัพย์ที่มีอยู่ 3,132 ล้านบาท
ทำให้สุ่มเสี่ยงที่หนี้สินจะสูงกว่าสินทรัพย์ และจะเข้าข่ายต้องเข้าฟื้นฟูกิจการในที่สุด
แถมยังมียอดขาดทุนสะสมก้อนโต 1,836 ล้านบาท
ทำให้สถานการณ์ EFORL ยิ่งน่าเป็นห่วง…
ดังนั้นการเพิ่มทุนครั้งนี้ นอกจากช่วยปลดเปลื้องภาระหนี้ และแก้ปัญหาสภาพคล่องแล้ว
ยังจะช่วยให้ EFORL รอดจากการเข้าข่ายต้องฟื้นฟูกิจการ หรือล้มละลายอีกด้วย…
งานนี้ทำให้ผู้ถือหุ้นรายย่อย 15,423 ราย คงหายใจได้ทั่วท้องขึ้น !!
ขณะที่ผู้บริหาร EFORL ตั้งเป้าปีนี้รายได้เติบโต 15% จากปีก่อน โดยในส่วนของ วุฒิศักดิ์ คลินิก ล่าสุดพยายามฟื้นแบรนด์ ด้วยการปรับโมเดลธุรกิจใหม่ให้เป็น Beauty Living ครอบคลุมเรื่องสวย ๆ งาม ๆ แบบครบวงจร
ประเดิมด้วยการเปิด “วุฒิศักดิ์ บิวตี้ สเตชั่น” ในรูปแบบร้านป๊อปอัพบนสถานีรถไฟฟ้า BTS ราชดำริ เพื่อจัดจำหน่ายสินค้า และบริการด้านความงาม เช่น การต่อขนตา สปาเล็บ และทรีทเมนต์ใบหน้า เป็นต้น
คาดว่าจะสร้างรายได้ 1,000 ล้านบาทภายใน 3 ปี โดยมีแผนจะขยายไปอีก 4-5 สาขาทั่วประเทศภายในปีหน้า
ก็เอาใจช่วยให้ EFORL กลับมายืนได้อีกครั้ง…
ใครที่ติดหุ้นตัวนี้อยู่จะได้มีโอกาสหลุดพ้นซะที…
…อิ อิ อิ…